‘APM’ตะลุยตลาดอาเซียนเก็บเกี่ยวปี’5
APM รุกอาเซียนพาลูกค้าไปหาโอกาสทางธุรกิจ ในอนาคตจับแต่งตัวเข้าตลาดหุ้น
25 มิ.ย. 2555

APM รุกอาเซียนพาลูกค้าไปหาโอกาสทางธุรกิจ ในอนาคตจับแต่งตัวเข้าตลาดหุ้น
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) เปิดเผยว่า บริษัทมีหน้าที่เป็นที่ปรึกษาทางการเงิน เพื่อเตรียมรับมือกับการเปิดประชาคมเศรษฐกิจอาเซียน (AEC) จึงพาลูกค้าไปพบกับนักธุรกิจในประเทศเพื่อนบ้านเพื่อสร้างโอกาสทางธุรกิจ เช่น ลาว พม่า หรือแม้แต่ประเทศกัมพูชา เพราะหากมีข้อตกลงร่วมกันทางธุรกิจ ก็สามารถจัดตั้งเป็นบริษัทร่วมลงทุน และในอนาคตสามารถนำเข้าจดทะเบียนได้ทั้งตลาดหุ้นของประเทศนั้นๆ หรือในตลาดหุ้นไทยด้วย 
“เอพีเอ็มเริ่มให้น้ำหนักกับงานต่างประเทศมากขึ้น เพราะมองประเทศเพื่อนบ้านเป็นโอกาสสำหรับไทย โดยเข้าไปในลาวเป็นเวลา 3 ปีแล้ว กัมพูชาเริ่มเข้าไปเป็นปีที่ 2 ขณะที่พม่าเริ่มไปปี 2555 เป็นปีแรก” นายสมภพ กล่าว
สำหรับความคาดหวังรายได้จากต่างประเทศนี้ คงยังไม่สามารถระบุได้ในขณะนี้ คาดว่าน่าจะเริ่มเห็นความชัดเจนได้ในปี 2556 เป็นต้นไป 
ปัจจุบันบริษัทจดทะเบียน (บจ.) ในตลาดหลักทรัพย์แห่งประเทศไทย มีศักยภาพในการไปรุกตลาดเพื่อนบ้านเหล่านี้ โดยมีความพร้อมด้านเงินลงทุน มีเทคโนโลยี ซึ่งลูกค้าของ APM เริ่มมองหาโอกาสบ้างแล้ว เช่น บริษัท ไฮโดรเท็ค (HYDRO) ได้เริ่มไปพม่าและลาวขณะที่บริษัท ไทย เอ็น ดี ที (TNDT) มีบริษัทลูกไปร่วมลงทุนในลาวเพื่อรับงานด้านวางโครงสร้างโรงไฟฟ้าแล้ว